റെനേയ് സെൽവെഗർ

**റെനീ കാത്ലീൻ സെൽവെഗർ** (ജനനം: 1969 ഏപ്രിൽ 25) ഒരു അമേരിക്കൻ അഭിനേത്രിയും നിർമ്മാതാവുമാണ്. അവർക്ക് നിരൂപക പ്രശംസയോടൊപ്പം ഒരു അക്കാദമി പുരസ്കാരം, BAFTA അവാർഡ്, മൂന്നു ഗോൾഡൻ ഗ്ലോബ് പുരസ്കാരങ്ങൾ, മൂന്ന് സ്ക്രീൻ ഗിൽഡ് അവാർഡുകൾ എന്നിവയുൾപ്പെടെ മറ്റു നിരവധി പുരസ്കാരങ്ങൾ ലഭിച്ചിട്ടുണ്ട്. ഹാസ്റ്റി പുഡ്ഡിംഗിൻറെ (ഹാർവാർഡ് യൂണിവേഴ്സിറ്റിയിലെ ഒരു തീയേറ്റർ വിദ്യാർത്ഥി സമൂഹം) 2009 വുമൺ ഓഫ് ദി ഇയറായി തെരഞ്ഞെടുക്കപ്പെട്ട റെനീ സെൽവെഗർ,  2007 ൽ ഏറ്റവും കൂടുതൽ പ്രതിഫലം പറ്റിയ ഹോളിവുഡ് നടിമാരിൽ ഒരാളായി മാറുകയും ചെയ്തു.

സെൽവെഗറുടെ  ആദ്യത്തെ പ്രധാന വേഷമായി പരിഗണിക്കപ്പെടുന്നത്, തുടർ ചിത്രമായ ടെക്സസ് ചെയിൻസോ മാസകർ: *ദ നെക്വേനർ ജെനറേഷൻ* (1994) എന്ന ചിത്രത്തിലേതാണ്. ഇതിനുശേഷം 1995 ൽ *എമ്പയർ റെക്കോഡ്സ്* (1995) എന്ന ചിത്രത്തിലെ കഥാപാത്രത്തെ അവതരിപ്പിച്ച് നിരൂപക പ്രശംസ നേടി. ഹാസ്യ-നാടകീയ സ്പോർട്സ് സിനിമയായ *ജെറി മഗ്യൂയർ* (1996), ഹാസ്യ സിനിമയായ *നർസ് ബെറ്റി* (2000) എന്നീ ചിത്രങ്ങളിലെ റെനീ സെൽവെഗറുടെ വേഷം വളരെയേറെ ശ്രദ്ധിക്കപ്പെട്ടു. നർസ് ബെറ്റിയിലെ പ്രകടനത്തിന് ഒരു മ്യൂസിക്കൽ അല്ലെങ്കിൽ കോമഡി ചിത്രത്തിലെ ഏറ്റവും മികച്ച നടിക്കുള്ള ആദ്യ ഗോൾഡൻ ഗ്ലോബ് പുരസ്കാരം അവരെ തേടിയെത്തി. അതിനെത്തുടർന്ന് റൊമാൻറിക് കോമഡിയായ *ബ്രിഡ്ജറ്റ് ജോൺസ് ഡയറി* (2001) എന്ന ചിത്രത്തിൽ അഭിനയിക്കുകയും അക്കാദമി അവാർഡ് നോമിനേഷനോടൊപ്പം, മികച്ച നായിക നടിക്കുള്ള BAFTA അവാർ‌ഡും ലഭിക്കുകയുണ്ടായി. ഒരു മ്യൂസിക്കൽ ആയ *ചിക്കാഗോ* (2002) എന്ന ചിത്രത്തിലെ അവരുടെ വേഷം മികച്ച നടിക്കുള്ള അക്കാദമി അവാർഡിന് നാമനിർദ്ദേശത്തിനും കൂടാതെ ഒരു ഗോൾഡൻ ഗ്ലോബ് പുരസ്കാരം നേടുന്നതിനും സഹായകമായി. 

2003-ൽ പുറത്തിറങ്ങിയ *കോൾഡ് മൗണ്ടൻ* എന്ന ഇതിഹാസ യുദ്ധ ചിത്രത്തിലെ അഭിനയത്തിന് അക്കാദമി അവാർഡ്, BAFTA പുരസ്കാരം, ഗോൾഡൻ ഗ്ലോബ് പുരസ്കാരം, മികച്ച സഹനടിക്കുള്ള സ്ക്രീൻ ആക്ടേഴ്സ് ഗിൽഡ് അവാർഡ് എന്നിവ അവർ കരസ്ഥമാക്കിയിരുന്നു. ബോക്സ് ഓഫീസിൽ കളക്ഷൻ റിക്കാർഡുകൾ ഭേദിച്ച ഈ ചിത്രം, ലോകത്താകമാനായി ബജറ്റിനേക്കാൾ ഇരട്ടിയിലധികം സമ്പാദിക്കുന്ന ഒരു സ്ലീപ്പർ ഹിറ്റായി (ചെറിയ പ്രചരണങ്ങളോടെ ക്രമേണയുള്ള വിജയം) മാറിയിരുന്നു. പിന്നീട് തുടർചിത്രമായ *ബ്രിഡ്ജെറ്റ് ജോൺസ്: ദി എഡ്ജ് ഓഫ് റിലേഷൻ* (2004) എന്ന ചിത്രത്തിലെ കഥാപാത്രമായി വിണ്ടും പ്രത്യക്ഷപ്പെട്ടശേഷം 2005 ൽ *സിൻഡ്രല്ല മാൻ*, 2006 ൽ ജീവചരിത്രസംബന്ധിയായ *മിസ് പോട്ടർ* എന്ന ചിത്രത്തിൽ ഗ്രന്ഥകാരി ബിയാട്രിക്സ് പോട്ടറേയും അവതരിപ്പിച്ചു. 

*അപ്പലൂസ* (2008), *മൈ വൺ ആൻഡ് ഒൺളി* (2009), *കേസ് 39* (2009), *മൈ ഓൺ ലവ് സോംഗ്* (2010) എന്നിവ പോലെയുള്ള പരിമിത റിലീസ് ചിത്രങ്ങളിൽ ഒട്ടനവധി വേഷങ്ങൾ അവതരിപ്പിക്കുകയും ഇവയ്ക്കു ശേഷം അഭിനയജീവിതത്തിൽ 6 വർഷത്തെ ഇടവേളയുണ്ടാകുകയും ചെയ്തു. *ബ്രിഡ്ജറ്റ് ജോൺസസ് ബേബി* (2016) എന്ന മൂന്നാമത്തെ ബ്രിഡ്ജിറ്റ് ജോൺസ് ചിത്രത്തിലൂടെ സെൽവെഗർ സ്ക്രീനിൽ തിരിച്ചെത്തിയിരുന്നു.

2019 ൽ സെൽ‌വെഗർ നെറ്റ്ഫ്ലിക്സ് ആന്തോളജി പരമ്പരയായ വാട്ട്/ഇഫിൽ അഭിനയിക്കുകയും ജൂഡി എന്ന ജീവചരിത്രസംബന്ധിയായ സിനിമയിലെ ജൂഡി ഗാർലാൻഡിനെ അവതരിപ്പിച്ചതിന്റപേരിൽ നിരൂപക പ്രശംസ നേടുകയും മികച്ച നടിക്കുള്ള അക്കാദമി അവാർഡ് കരസ്ഥമാക്കുകയും ചെയ്തു.

## ആദ്യകാലജീവിതം
1969 ഏപ്രിൽ 25 ന് ടെക്സസിലെ കാറ്റിയിലാണ് റെനീ സെൽവെഗർ ജനിച്ചത്. പിതാവ് എമിൽ എറിക് സെൽവെഗർ, സ്വിറ്റ്സർലൻഡിലെ സെൻറ് ഗാല്ലെനിലെ ഔ സ്വദേശിയും അപ്പെൻസെൽ കുടുംബത്തിലെ ഉന്നതനും, എണ്ണ ശുദ്ധീകരണ വ്യവസായത്തിൽ ശ്രദ്ധ കേന്ദീകരിച്ചിരിക്കുന്ന ഒരു മെക്കാനിക്കൽ,  ഇലക്ട്രിക്കൽ എഞ്ചിനിയറുമായിരുന്നു. അവരുടെ മാതാവ് ക്ജെൽഫ്രീഡ് ഐറീൻ (മുമ്പ്, ആൻഡ്രീസ്സൻ), സാമി ജനതയുമായി നേരിയ വേരുകളുള്ള നോർവീജിയക്കാരിയുമായിരുന്നു.

വാഡ്‌സെയ്ക്ക് സമീപമുള്ള എക്കറിയിലും കിർകീനീസിലുമായി വളർന്ന ക്ജെൽഫ്രീഡ് ടെക്സസിൽ താമസമാക്കിയ ഒരു നോർവീജിയൻ കുടുംബത്തിന്റെ ഗൃഹാദ്ധ്യാപിക ജോലി ചെയ്യുന്നതിനായി അമേരിക്കയിലേക്ക് പോയ ഒരു നഴ്‌സും സൂതികർമ്മിണിയും കൂടിയായിരുന്നു.  തന്റെ മതപശ്ചാത്തലത്തെ പരാമർശിച്ചുകൊണ്ട് സെൽ‌വെഗർ സ്വയം വിശേഷിപ്പിച്ചത് "അലസരായ കത്തോലിക്കരുടെയും എപ്പിസ്കോപ്പാൽമാരുടെയും" കുടുംബത്തിൽ താൻ വളർന്നുവെന്നാണ്.

സെൽവെഗർ കാറ്റി ഹൈസ്കൂളിൽ ചേരുകയും അവിടെ ഒരു ചിയർ ലീഡർ, ജിംനാസ്റ്റ്, സ്പീച്ച് ടീം അംഗം, നാടക ക്ലബ് അംഗം എന്നീ നിലകളിൽ ശോഭിക്കുകയും ചെയ്തു. സോക്കർ, ബാസ്കറ്റ് ബോൾ, ബേസ്ബോൾ, ഫുട്ബോൾ എന്നിവയിലും അവർ പങ്കെടുത്തു. 1986 ൽ, ഹ്യൂസ്റ്റൺ പോസ്റ്റ് ഹൈസ്കൂൾ നാച്ചുറൽ സയൻസ് ഉപന്യാസ മത്സരത്തിൽ സെൽവെഗറുടെ "ദി കരങ്കാവാസ് ആന്റ് ദെയർ റൂട്ട്സ്" എന്ന അക്കാദമിക് പ്രബന്ധം മൂന്നാം സ്ഥാനം നേടി. ഹൈസ്കൂളിനു ശേഷം ഓസ്റ്റിനിലെ ടെക്സസ് യൂണിവേഴ്സിറ്റിയിൽ ചേരുകയും അവിടെനിന്ന് 1991 ൽ ഇംഗ്ലീഷിൽ ബി.എ. ബിരുദം നേടുകയും ചെയ്തു. യൂണിവേഴ്സിറ്റിയിൽ ആയിരുന്നപ്പോൾ, സെൽ‌വെഗർ ഒരു നാടക കോഴ്‌സ് തിരഞ്ഞെടുക്കുകയും അത് അഭിനയത്തോടുള്ള അവരുടെ താൽപര്യം വർദ്ധിപ്പിക്കുകയും ചെയ്തു.

## കരിയർ
### 1992-1995: കരിയർ ആരംഭം
ടെക്സസിൽ ആയിരിക്കുമ്പോൾ തന്നെ സെൽവെഗർ നിരവധി സ്വതന്ത്രവും ബഡ്ജറ്റ് കുറഞ്ഞതുമായ സിനിമകളിലും പ്രത്യക്ഷപ്പെട്ടു. അതിലൊന്ന് എ ടേസ്റ്റ് ഫോർ കില്ലിംഗും (1992),  തുടർന്ന് എബിസി മിനി പരമ്പരയായ മർഡർ ഇൻ ദ ഹാർട്ട് ലാൻഡിലെ (1993) ഒരു വേഷവുമായിരുന്നു. 1994-ൽ ബെൻ സ്റ്റില്ലർ ആദ്യമായി സംവിധാനം ചെയ്ത *റിയാലിറ്റി ബൈറ്റ്സ്* എന്ന ചിത്രത്തിലും ജോൺ ജി. അവിൽഡ്‌സെൻ സംവിധാനം ചെയ്ത *8 സെക്കൻഡ്സ്* എന്ന ജീവചരിത്ര സിനിമയിലും അഭിനയിച്ചു. ഒരു സിനിമയിലെ അവളുടെ പ്രധാന പ്രധാന വേഷം, 1994-ൽ പുറത്തിറങ്ങിയ *ടെക്സാസ് ചെയിൻസോ മസാക്ർ; ദ നെക്സ്റ്റ് ജനറേഷൻ* എന്ന ഹൊറർ സിനിമയിലായിരുന്നു. മാത്യു മക്കോനാഗിക്കൊപ്പം, ഒരു കൗമാരക്കാരിയായി അഭിനയിച്ച ഈ ചിത്രത്തിൽ ഒരു വാഹനാപകടത്തിൽ അകപ്പെടുന്ന മൂന്ന് സുഹൃത്തുക്കളുമായി ലെതർഫേസ് നയിക്കുന്ന കൊലപാതക വ്യഗ്രതയുള്ള കുടുംബത്തെ കണ്ടുമുട്ടുന്നതിലേക്ക് നയിക്കുന്നു. സിനിമ ശ്രദ്ധിക്കപ്പെടാതെ പോയപ്പോൾ, വെറൈറ്റി മാസികയുടെ ജോ ലേഡൺ സെൽവെഗറിനെ പ്രശംസിക്കുകയും ജേമി ലീ കർട്ടിസിനു ശേഷമുള്ള ഏറ്റവും ഘോരയായ 'സ്ക്രീം ക്യൂൻ' എന്ന് വിശേഷിപ്പിച്ചു.

അടുത്ത ചിത്രമായ *ലവ് ആന്റ് എ.45* (1994) എന്ന ക്രൈം കോമഡി ചിത്രത്തിൽ സെൽ‌വെഗർ കാമുകനോടൊപ്പം കവർച്ച ആസൂത്രണം ചെയ്യുന്ന ഒരു സ്ത്രീയായി അഭിനയിച്ചു. ചിത്രത്തിന് തിയേറ്ററുകളിൽ പരിമിതമായ റിലീസ് മാത്രമേ ലഭിച്ചുള്ളൂവെങ്കിലും, ഓസ്റ്റിൻ ക്രോണിക്കിളിലെ മാർക്ക് സാവ്‌ലോവ് ചിത്രത്തിലെ പ്രധാന അഭിനേതാക്കളെ അഭിനന്ദിക്കുകയും “എല്ലാവരും തങ്ങളുടെ വേഷങ്ങളിൽ മികച്ചവരാണ്” എന്ന് പറയുകയും ചെയ്തു. 

## സ്വകാര്യ ജീവിതം

### ബന്ധങ്ങൾ
1999 മുതൽ 2000 വരെയുള്ള​കാലത്ത് സെൽവെഗർ ജിം കാരിയുമായി വിവാഹനിശ്ചയം നടത്തി. 2003 ൽ സംഗീതജ്ഞൻ ജാക്ക് വൈറ്റുമായി അവർക്ക് ഒരു ഹ്രസ്വ ബന്ധമുണ്ടായിരുന്നു. 2005 മെയ് മാസത്തിൽ സെൽ‌വെഗർ ഗായകൻ കെന്നി ചെസ്‌നിയെ വിവാഹം കഴിച്ചു. നാലുമാസത്തിനുശേഷം ദമ്പതികൾ വിവാഹബന്ധം റദ്ദാക്കി.  

## അഭിനയരംഗം

## അവലംബം


വർഗ്ഗം:1969-ൽ ജനിച്ചവർ
വർഗ്ഗം:അമേരിക്കൻ ടെലിവിഷൻ നടിമാർ
വർഗ്ഗം:അമേരിക്കൻ ചലച്ചിത്ര നടിമാർ